ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. «Ο ΑΡΙΣΤΟΤΕΛΗΣ»

1ου, 3ου, 4ου, 5ου 

Γραφείων Π.Ε. Α΄ Αθήνας 

Κόρακα και Παπαναστασίου

Τηλέφωνο - Φαξ: 2108319372     

 e-mail: sylaristo@gmail.com
http://www.sylaristotelis.com

                                                                                                           Αθήνα, 25-7-2026
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Καταγγελία για το BONUS των 250 ευρώ ενάντια στο άσυλο 
Εξοργίζει χωρίς να εκπλήσσει πια ο βαθμός κυνισμού της κυβερνητικής πολιτικής ενάντια στους μετανάστες και τους πρόσφυγες. Με μια αχαρακτήριστη κοινή υπουργική απόφαση η κυβέρνηση δωροδοκεί το δικηγορικό σώμα με 250 ευρώ κατ’ άτομο, προκειμένου να αποτρέπεται ο οποιοσδήποτε πρόσφυγας να διεκδικήσει τη χορήγηση ασύλου και να παραιτείται από τη διαδικασία εντός 2 μηνών από την έναρξή της.

Τόσο φαίνεται πως κοστολογεί τη συνείδηση των δικηγόρων η κυβέρνηση, τόσο φαίνεται ότι κοστολογεί επίσης την επιθυμία των προσφύγων για ανθρώπινη ζωή. Ο πρόσφυγας θα πειστεί κατά την κυβέρνηση, με επιχειρήματα, να παραιτηθεί των δικαιωμάτων του.

Σύμφωνα με την ΚΥΑ, ο δικηγόρος για να πάρει τα 250 ευρώ θα πρέπει να ενταχθεί οργανικά στον μηχανισμό εφαρμογής της κρατικής πολιτικής για το άσυλο (Μητρώο Δικηγόρων), υποβιβάζοντας τον ρόλο του από ανεξάρτητο νομικό σύμβουλο προς το συμφέρον των αιτούντων διεθνή προστασία, σε “βαστάζο” της κυβέρνησης στην άθλια αντιμεταναστευτική πολιτική της. Θα πρέπει να πείσει τον πρόσφυγα ότι ή θα επιστρέψει από εκεί που ήρθε ή θα οδηγηθεί στη φυλακή, σε κάποιο στρατόπεδο συγκέντρωσης,  - γενικά θα του γίνει η ζωή κόλαση, όπως δήλωνε με τον κυνισμό και την απανθρωπιά που τον χαρακτηρίζουν ο υπουργός αντιμεταναστευτικής πολιτικής Πλεύρης, χρησιμοποιώντας απροκάλυπτα ρατσιστική/φασιστική ρητορική, υπενθυμίζοντας τις καταβολές του και κλείνοντας πονηρά το μάτι στα παιδιά και τα εγγόνια των δοσίλογων φασιστών, ενόψει και των επικείμενων εκλογών, αλλά και σε όσους έχουν πεισθεί από την κυβερνητική προπαγάνδα ότι οι πρόσφυγες είναι οι εχθροί και όχι οι πολιτικές των κυβερνώντων.

Πρόκειται για μια πολύ σοβαρή εξέλιξη, απεχθή και νοσηρή, καθώς με τον πλέον επίσημο τρόπο, χαρακτηριστικό προσόν του επαγγέλματος του δικηγόρου δεν θα αποτελεί πια η υπεράσπιση του δικαίου και των ανθρωπίνων δικαιωμάτων, αλλά ο ιδεολογικός και πολιτικός προσανατολισμός του στην κατεύθυνση της αντιμεταναστευτικής πολιτικής της κυβέρνησης, η οποία υπηρετεί και με το παραπάνω την πολιτική της Ευρώπης- Φρούριο και επικυρώνει τον ευρωπαϊκό θεσμικό ρατσισμό. Ο δικηγόρος δεν θα είναι πια ο νομικός καθοδηγητής των προσφύγων στη διεκδίκηση των δικαιωμάτων τους, αλλά κομμάτι του κρατικού μηχανισμού που απεργάζεται τον περιορισμό τους. Οι πρόσφυγες της φτώχειας και των πολέμων που, ακόμη και με το πανάρχαιο εθιμικό δίκαιο είχαν την δυνατότητα να ζητήσουν άσυλο και προστασία, θα είναι έρμαια της αυθαιρεσίας και των παραβιάσεων των δικαιωμάτων που απορρέουν από την συνθήκη τους, χωρίς να έχουν καν τη δυνατότητα να τα καταγγείλουν.

Για μας, η προστασία του δικαιώματος στο άσυλο είναι αδιαπράγματευτη.

Απαιτούμε:

την άμεση και πλήρη κατάργηση/απόσυρση της ΚΥΑ και μαζί της την κατάργηση του άθλιου Συμφώνου Μετανάστευσης και Ασύλου της Ε.Ε., που αποτελεί άλλωστε τη βάση αυτού του αποκρουστικού αντιμεταναστευτικού πλαισίου της κυβερνητικής πολιτικής.

Καλούμε:

- τον Δικηγορικό Σύλλογο Αθήνας και την ολομέλεια να διεκδικήσουν με κάθε τρόπο την κατάργηση/απόσυρση της ΚΥΑ. Κανένας δικηγόρος να μην γίνει φερέφωνο και τσιράκι της ελληνικής κυβέρνησης και όλων των πολεμοκάπηλων ευρωπαϊκών κυβερνήσεων που σπέρνουν τον όλεθρο στους λαούς, ντόπιους και ξένους, για να τους καθυποτάξουν και να συνεχίσουν να τους απομυζούν.

- τα εργατικά σωματεία μαζί με τις μεταναστευτικές και προσφυγικές κοινότητες και οργανώσεις, τις φιλομεταναστευτικές και αντιρατσιστικές συλλογικότητες και πρωτοβουλίες, να συσπειρωθούν για να καταγγείλουν, να αντιταχθούν και να αντισταθούν απέναντι σε αυτές τις πολιτικές και να στηρίξουν με κάθε τρόπο τους ξεριζωμένους ανθρώπους της τάξης μας.

Σήμερα οι πρόσφυγες, αύριο εμείς! 
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

